Materjaliks nr. 1 võtsime kristalliseerumise protsessi: kuidas ja millal see toimuma hakkab. Kohe peale AT-d algab ka tasakaalustumise igapäevane ülesanne. Neile, kes ei ole kuulnud loengut elementide kasutamisest tasakaalustumisel, siinkohal väike kokkuvõte.  Elemendid on nagu elemendid ikka: Tuli on tuline (äge), Vesi on vesine (tundeline), Maa on maine (asjalik) ja Õhk on õhuline (hõljuv). Kui arvestada sellega, et tasakaaluolek eeldab kõikide elementide ühtlast olemasolu, siis on väga lihtne ennast analüüsida. Selle pinnalt annab korrektuure teha: kui oled muutunud liiga äkiliseks, ettearvamatuks, ebastabiilseks - siis on sul arvatavasti liiga palju tasakaalustamata tuld ja on oht muutuda Tulekahjuks, mis hävitab ennast ja teisi. Võta abiks Maa: mine  jalutama, riisu, kaeva, istuta midagi potti, tee käsitööd, korista, kokka - ühesõnaga, tegele maiste ja mõistlike tegevustega. Kui oled muutunud üliemotsionaalseks, supertundlikuks või pidurdamatuks, oled arvatavasti Veeuputus ja vajad oma oleku tasakaalustamiseks midagi kindlamat. Maa ja Tuli on mehisemad elemendid, neid tasub alati vastasjõuna kasutada. Tule elementi saab igasugusest kehalisest liikumisest, lahtise tule paistel istumisest, oma sisemise rõõmu ja loovuse vallandamisest. Vee elemendi hankimise  märksõnad on ujumine, lapsed ja empaatia. Kui inimesel on Vett piisavalt, kulgeb elu-olu "õigel ajal õiges kohas" printsiibil.  Kui inimesel on liiga palju Õhku, ei saa ükski asi korralikult teoks: mõtlemine on põhitegevuseks ja inimene on maiselt pidetu. Sellises olekus on kõigi teiste elementide juurdetoomine ja kinnistamine hädatarvilik. Mõtlemise seiskamine mõtlemise abil on aga praktikas võimatu tegevus. Nii et kui tead, et mõtled liiga palju, siis võta kätte ja tee midagi muud, midagi reaalset - ja  olukord muutub kiiresti. Sageli on ülemõtlemise põhjus Vesi+Õhk, nii et tasub vastukaaluks luua Tule-Maa rinne. Inimesed, kes Õhust puudust tunnevad, proovigu uusi ideid rakendada või tegelegu millegi õppimisega.